KOMMISSIONENS BESLUTNING af 25. juli 1995 om sundhedscertifikatet for fiskerivarer fra tredjelande, der endnu ikke er omfattet af en særlig beslutning (Tekst af betydning for EØS) (95/328/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), særlig artikel 11, og

ud fra følgende betragtninger:

Kommissionen har i henhold til artikel 11 i direktiv 91/493/EØF fastsat særlige importbetingelser for fiskerivarer fra en lang række tredjelande;

for importen af fiskerivarer fra tredjelande, der endnu ikke er omfattet af denne type beslutning, bør der i første omgang udarbejdes et standardsundhedscertifikat for at undgå at forstyrre samhandelen;

et standardsundhedscertifikat vil være til fordel både for de erhvervsdrivende og for kontroltjenesterne og vil lette den fri omsætning af importerede fiskerivarer inden for EF;

standardsundhedscertifikatet i denne beslutning er foreløbigt og skal kun gælde i to år, i løbet af hvilken periode der kan vedtages særlige beslutninger; når der er vedtaget en særlig beslutning for et bestemt tredjeland, gælder det foreløbige certifikat derfor ikke længere;

veterinærkontrollen af importerede fiskerivarer skal føres i henhold til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), senest ændret ved akten vedrørende Østrigs, Finlands og Sveriges tiltrædelse; med henblik på kontrollen skal der fremlægges et sundhedscertifikat, som ledsager de importerede varer;

selv om der fastsættes et standardsundhedscertifikat, er det ikke til hinder for, at der kan fastsættes særlige importbetingelser for et bestemt tredjeland, efter at Kommissionens eksperter har vurderet sundhedsforholdene på stedet;

ovennævnte sundhedscertifikat bør ikke kræves for fiskerivarer som nævnt i artikel 10, stk. 2, i direktiv 91/493/EØF på grund af deres særlige status;

i henhold til artikel 10 i direktiv 91/493/EØF bør det fastsættes, at sundhedscertifikatet skal attestere, at betingelserne for produktion, opbevaring og transport af fiskerivarer til EF mindst svarer til dem, der er fastsat i direktiv 91/493/EØF og i gennemførelsesbestemmelserne hertil;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Partier af fiskerivarer, der føres ind på de områder, som er beskrevet i bilag I til direktiv 90/675/EØF, skal komme fra en virksomhed, som er godkendt og kontrolleret af tredjelandets myndigheder, og skal ledsages af et originalt nummereret sundhedscertifikat, der attesterer, at sundhedsbetingelserne for produktion, håndtering, forarbejdning, emballering og mærkning af varerne mindst svarer til dem, der er fastsat i direktiv 91/493/EØF. Sundhedscertifikatet skal se ud som vist i bilaget til denne beslutning.

2. Dette krav bortfalder dog for fiskerivarer som nævnt i artikel 10, stk. 2, i direktiv 91/493/EØF.

Artikel 2

Sundhedscertifikatet i artikel 1, stk. 1, må kun bestå af et enkelt blad og skal være affattet på mindst ét af indførselsmedlemsstatens sprog og eventuelt på et af bestemmelseslandets sprog.

Artikel 3

Sundhedscertifikatet i denne beslutning gælder ikke for fiskerivarer fra et tredjeland, for hvilket der er fastsat særlige importbetingelser.

Artikel 4

Denne beslutning anvendes fra den 1. juli 1995 for en periode på to år.

Artikel 5

Denne beslutning er rettet til medlemsstaterne.

Udfærdiget i Bruxelles, den 25. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 15.

(2) EFT nr. L 373 af 31. 12. 1990, s. 1.

BILAG

>START GRAFIK>

SUNDHEDSCERTIFIKAT

for fiskerivarer til EF

Afsendelsesland:

Myndighed (1):

Kontroltjeneste (1):

Sundhedscertifikatets referencenummer:

I. Identifikation af fiskerivarerne

Varebeskrivelse:

- art (videnskabeligt navn):

- tilstand (2) eller behandlingsmåde:

Emballagens art:

Antal kolli:

Nettovægt:

Foreskreven opbevarings- og transporttemperatur:

II. Fiskerivarernes herkomst

Adresse og nationalt autorisationsnummer på den/de tilvirknings- eller forarbejdningsvirksomhed(er), som myndighederne har godkendt til eksport:

III. Fiskerivarernes forsendelse

Fiskerivarerne forsendes

fra: ...........................

(afsendelsessted)

til: ...........................

(bestemmelsesland- og sted)

med følgende transportmiddel:

Afsenders navn og adresse:

Modtagers navn og adresse:

(1) Navn og adresse.

(2) Levende beregnet til direkte konsum, tilvirket, forarbejdet m.m.

IV. Sundhedserklæring

Undertegnede officielle inspektør attesterer nedenstående:

1) Ovennævnte fiskerivarer er blevet håndteret, tilvirket eller forarbejdet, mærket, opbevaret og transporteret på betingelser, der mindst svarer til dem, der er fastsat i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer.

2) Når der er tale om frosne eller forarbejdede toskallede bløddyr, kommer bløddyrene fra produktionszoner, som er underkastet betingelser, der mindst svarer til dem, som er fastsat i Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr.

Udfærdiget i .........., den .....................

...........................................

(Den officielle inspektørs underskrift)

...........................................

(Navn med blokbogstaver, titel og stilling)

>SLUT GRAFIK>